**Interpellasjon**

Kildesortering i kommunale bygg – spesielt Ringerike rådhus

Helge Stiksrud, Venstre

Det har seg slik at kildesorteringsordningen har fått en trang fødsel i kommunale bygg – ikke minst i gjelder dette Ringerike rådhus. Det er utplassert beholdere for sortering i bygget, men disse anvendes ikke etter slik det skal. Sagt med andre ord – mesteparten havner i restavfallscontainer bak rådhuset. Disse containerne, sammen med de grå dunkene, bidrar heller ikke til forskjønnelse av området da de er svært synlige fra broen.

Ringerike som ønsker å framstå som en grønn kommune må etter min mening sørge for å holde orden i eget hus. Slik situasjonen er nå, er dette dårlig markedsføring av en kommune som på andre områder gjør mye bra ut fra et miljø- og klimaperspektiv.

Gjennom riktig sortering av avfall reduserer vi i tillegg renovasjonskostnadene. Slik situasjonen er nå må kommunen betale ekstra for sortering av det usorterte avfallet når det ankommer Trollmyra.

For meg forekommer det noe underlig at ansatte og politikere som forhåpentligvis kildesorterer hjemme, ikke klarer å gjøre det mange andre virksomheter ellers gjør. Det tyder på at det må til en kombinasjon av opplæring og holdningsendring for å få brakt dette i orden.

Jeg har følgende spørsmål til ordføreren:

1. Synes ordføreren at situasjonen er akseptabel?
2. Vil ordføreren bidra til at kildesortering praktiseres i rådhuset og andre institusjoner kommunen eier innen utgangen av 2016?
3. Vil ordføreren sørge for at denne saken gis prioritet siden det også er penger å spare?